Атанас Далчев
Работник

chitanka.info

Той е един добряк с лице широко

и малки, но усмихнати очи,

със гръб голям като калкан на къща

и със нехаен, разлюлян вървеж

на силен мъж. Той е работник; носи

широки кадифени панталони,

пристегнати на глезените; връзва

червена кърпа на врата си; пуши

весден лула; чете „Làmi du peuple“.

Ний сме съседи двамата. Дели ни

един пустинен тесен двор и моят

прозорец гледа в неговия точно.

И всяка вечер аз го виждам как

след дълга тежка работа вечеря

със лакти върху дървената маса.

До него, седнала на стол, жена му

говори за домашните покупки,

а малката им дъщеря стои

и гледа нежно как яде баща й

или издухва сребърната пара

от супата му. Той яде сериозен,

безмълвно. Над главата му сияе

запалената лампа като нимба.

1932 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.